Masels: Inentingsveldtog van stapel gestuurArgieffoto. Foto: Pixabay. Die departement van gesondheid het bevestig daar is tans 17 gevalle van masels in Gauteng. Drie gevalle is in Tshwane aangemeld, een in Ekurhuleni en 13 in Johannesburg. Die stad Ekurhuleni het Dinsdag gesê hulle het ŉ noodinentingsveldtog van stapel gestuur. Dit volg ná Gwen Ramokgopa, LUR vir gesondheid in Gauteng, ŉ uitbreking van masels in die provinsie bevestig het. Dié veldtog duur van 2 Mei tot 26 Mei en poog om een miljoen kinders te laat inent. Maroela Media het vroeër berig daar was ses gevalle van masels in Johannesburg in Maart, een in Noordwes en 29 gevalle in die Wes-Kaap. Die Nasionale Instituut vir Oordraagbare Siektes (Nios) het gesê simptome sluit koors, ŉ uitslag, hoes, rooi oë en ŉ algemene gevoel van grieperigheid in. “Masels is ŉ hoogs aansteeklike siekte en derhalwe kan dié siekte versprei van vier dae voordat die uitslag verskyn en tot vier dae ná die uitslag reeds verdwyn het.” Komplikasies weens die siekte kan diarree, dehidrasie, enkefalitis (infeksie van die brein), longinfeksie en in ekstreme gevalle die dood insluit. “Mense van enige ouderdom kan masels opdoen, maar kinders onder twee jaar is veral vatbaar,” het Nios gesê. “Die beste manier om te verseker dat kinders beskerm is teen die virus is om hulle te laat inent,” het Themba Gadebe, woordvoerder vir die departement van gesondheid, gesê. “Masels, of rubeola, is ŉ ernstige toestand en kan noodlottig vir kinders wees. Daarom is dit belangrik vir ouers om hulle kinders van ses maande tot vyf jaar oud te laat inent,” het Gadebe gesê. Ramokgopa sal Woensdag die Hillbrow-kliniek in Johannesburg besoek. Dit is een van die klinieke waar inentings gedoen word. Dié veldtog is tydens Mei aan die gang en sal spesifiek fokus op kinders van ses maande tot vyf jaar, maar ook op kinders tot 15 jaar omdat die kerngebied van die uitbreking in Johannesburg is.